Ole Løvig Simonsen (S), 1997-12-02:
Lad mig først takke for de mange positive tilkendegivelser, og selvfølgelig vil jeg også klart sige, at der jo er to ting i det med de handicappede, det er vi stort set enige om.
Det er i hvert fald, hvad der er sagt fra de forskellige ordføreres side.
Må jeg så have lov til at sige, at det faktisk er et ønske fra handicaporganisationerne selv at få denne klageadgang.
Derfor er det vigtigt for mig i hvert tilfælde
at sige, at et af de første trin, vi gerne vil tage i Boligministeriet for at lette tilgængeligheden, er, at de får en klageadgang og dermed selvfølgelig også kan sige til kommunerne - for det følges jo også op i andre situationer, i forbindelse med spørgsmål i vores bygningsreglement og andre steder - at hvis man ikke overholder de ting, kan man straffes med bøde og andre sanktioner.
Men det, der er mit udgangspunkt, er faktisk, at dispensationer er en undtagelse og derfor skal betragtes som sådan.
Der kan være tilfælde, hvor det er nødvendigt,
det skal jeg gerne sige, men ellers er dispensationer en undtagelse, og det vil handicap- og invalideorganisationerne følge meget nøje.
Så var hr. Kim Behnke inde på spørgsmålet, om man kan se tingene, før de bliver bragt til udførelse.
Der vil jeg gerne gøre opmærksom på - nu tog hr. Kim Behnke først og fremmest nogle plejehjem frem - at jeg har været ude at besøge tre plejehjem, der lige er blevet indviet inden for de sidste to måneder, og der kan jeg garantere for, at der er sørget for de handicappede.
Derfor er det meget vigtigt, at man ser på den rådgivning, der er i planlægningsfasen, og som vi ser brede sig, efterhånden som ældrerådene bliver etableret og får sat sig ind i tingene.
Jeg kan i hvert fald tillade mig at nævne, at ikke mindst i Sakskøbing, hvor jeg var nede i sidste uge, er det såmænd ikke kun ældreorganisationerne, der har også været en række andre borgerorganisationer med for at sikre det bedst mulige byggeri, altså tilgængelighed.
Men jeg mener faktisk, at det skulle være en selvfølge.
Det, der er afgørende her, er, at den enkelte invalide eller handicappede, hvis man har en kreds ude i en kommune, måske ikke altid er i stand til at følge godt nok med.
Men det er centralorganisationerne som sådan, og det er bl.a. derfor, at de bl.a. får denne klageadgang.
Det er jeg meget tilfreds med.
Dette skal også ses i forlængelse af, at regeringen til næste år, altså i denne folketingssamling, kommer med en redegørelse om tilgængelighed for handicappede i al almindelighed, og dér vil vi gerne tage nogle af de ting op, som er nævnt her, således at man kan se det i en større sammenhæng.
Dernæst er der spørgsmålet om certificering.
Jeg vil gerne sige til hr. Jens Hald Madsen, at det faktisk er et gennembrud, der er sket her.
Der er ingen diskussion, vi har arbejdet hårdt på det byggevaredirektiv, og for øvrigt sidder i disse dage ministeriets repræsentant nede i Bruxelles for at få diskuteret tingene inden for brandsikringsforanstaltninger på plads, således at vi kan sikre danske varer en fri bevægelighed over grænserne.
Det vil sige, at når vi får den CE-mærkning, formentlig først i 1998, allersenest i 1999, er det klart, at så skal vi herhjemme have et certificeringsinstitut, der kan gøre det. Så skal man kun ét sted hen for at få godkendelse til at sælge sine varer overalt i EU.
I dag skal
man måske ned til et prüfungsinstitut i Tyskland eller andre steder, og jeg skal ikke komme ind på, hvad det koster.
Men det er i hvert fald meget besværligere end at have et institut i Danmark. Hr. John Vinther, hr. Kim Behnke, fru Sonja Albrink og hr. Poul Nødgaard var inde på: Jamen hvad koster det, hvad er det for et gebyr, vi vil have?
Det gebyr, der skal opkræves her, er til dækning af de administrative omkostninger ved at udøve denne certificering.
Så jeg kan sige, at det altså er et mindre beløb; vi skal gerne komme tilbage til det, men det er simpelt hen umuligt at sige, hvor meget det bliver.
For vi skal jo først se, hvorledes hele ordningen skal fungere.
Derfor vil jeg sige, at vi skal gerne komme med en uddybende tilkendegivelse om gebyret som sådan.
Men det er altså til at varetage den administration, der skal være i forbindelse med certificering herhjemme.